“อาจณรงค์” โอนบิ๊กล็อต DPAINT ดันลูกชาย “อรรถพล” ถือเพิ่ม 10 ล้านหุ้น ขึ้นแท่นเบอร์ 2
"อาจณรงค์" โอนบิ๊กล็อต DPAINT ดันลูกชาย "อรรถพล" ถือเพิ่ม 10 ล้านหุ้น ขึ้นแท่นเบอร์ 2 เดินหน้านำสีนวัตกรรม ขยายความต้องการผู้บริโภคเซกเมนต์พรีเมียม ชูพลังผู้บริหารคนรุ่นใหม่ เข้าสู่ยุคสีเดลต้า 5.0 ได้อย่างแข็งแกร่ง
4 มี.ค. 2565

ผู้สื่อข่าวรายงานว่า วันนี้ (3 มีนาคม 2565) บริษัท สีเดลต้า จำกัด (มหาชน) หรือ DPAINT เปิดเผยข้อมูลการซื้อขายผ่านกระดาน Biglot ระหว่างนายอาจณรงค์ ตั้งคารวคุณ ผู้ถือหุ้นใหญ่อันดับ 2 ขายหุ้นให้แก่ นายอรรถพล ตั้งคารวคุณ ซึ่งเป็นทายาท รวมจำนวน 10 ล้านหุ้น คิดเป็น 4.34% ของทุนจดทะเบียนเรียกชำระแล้ว ในราคาตลาด 8.55 บาท/หุ้น ส่งผลให้โครงสร้างผู้ถือหุ้นของ DPAINT อันดับ 1 คือ บริษัท เดลต้า กรุ๊ป โฮลดิ้ง จำกัด สัดส่วน 26.09% ส่วนนายอรรถพล ตั้งคารวคุณ ขึ้นมาเป็นผู้ถือหุ้นใหญ่อันดับ 2 สัดส่วน 13.91% และ อันดับ 3 คือ นายรณฤทธิ์ ตั้งคารวคุณ สัดส่วน 9.56%
ทั้งนี้นายอรรถพล ประธานเจ้าหน้าที่บัญชีและการเงิน กล่าวว่า การซื้อขายผ่านกระดาน Biglot ครั้งนี้ นับเป็นการฉายภาพ DPAINT ให้ชัดเจนยิ่งขึ้นในฐานะกลุ่มผู้บริหารคนรุ่นใหม่ เพื่อเข้าสู่ยุคสีเดลต้า 5.0 ได้ตามเป้าหมายที่วางไว้ ด้วยความตั้งใจของทีมผู้บริหารทั้งตน และนายรณฤทธิ์ ตั้งคารวคุณ ประธานเจ้าหน้าที่บริหาร พร้อมผลักดัน DPAINT ให้เติบโต ขยายตลาดสีทาอาคารภายใต้แบรนด์ของบริษัทฯ ให้เป็นที่รู้จัก และมีมาร์เก็ตแชร์เพิ่มขึ้น นอกจากนี้ DPAINT ยังสร้างความแตกต่าง ยกระดับแบรนด์สู่ระดับสากล ด้วยการจับมือกับ “ดิสนีย์” ในการพัฒนาและเปิดตัว “สีเดลต้า เมจิก ชิลด์” เขย่าตลาดสีทาอาคารเป็นครั้งแรกในประเทศไทยเมื่อปีที่ผ่านมา และคาดจะเห็นการเปิดตัวผลิตภัณฑ์ใหม่ๆ เพื่อมอบคุณค่าที่มากกว่าให้ผู้บริโภคและสังคม เป็นอีก Key Success ในการขยายตลาดและเติบโตในฐานะหนึ่งในผู้นำนวัตกรรมสีทาอาคารที่ได้รับความเชื่อมั่นจากผู้บริโภค
สำหรับในปี 2565 พร้อมเดินหน้าสานต่อภารกิจ ขับเคลื่อนองค์กรสู่การเติบโตอย่างยั่งยืน ทั้งในด้านการเปิดตัวผลิตภัณฑ์ใหม่ ที่มีความโดดเด่นด้านนวัตกรรม การรุกตลาด Blue Ocean การขยายช่องทางการจำหน่าย และการจับมือกับพันธมิตร เพื่อการเติบโตทั้งในธุรกิจหลักและธุรกิจที่เป็นโอกาส สนับสนุนผลการดำเนินงานที่คาดว่าปีนี้จะสามารถทำสถิติสูงสุดใหม่ต่อเนื่องจากปีที่ผ่านมา โดยวางเป้าหมายรายได้เติบโตสม่ำเสมอในอัตราไม่ต่ำกว่า 20% จากปีก่อนมีรายได้จากการขายและบริการ 749.40 ล้านบาท กำไรสุทธิ 52.90 ล้านบาท และความโดดเด่นของอัตรากำไรขั้นต้นระดับ 41.90%
อย่างไรก็ดี DPAINT ได้วางกลยุทธ์ และรากฐานการเติบโตสู่ความยั่งยืน โดยภายในครึ่งปีแรกคาดว่าจะได้เห็นการอัพเดทแผนของ DPAINT เพิ่มเติม ซึ่งถือเป็นการปรับทัพองค์กรสู่การเติบโตรับเทรนด์โลกอนาคต